CELEX: 32013D0317
Language: bg
Date: 2013-06-21 00:00:00
Title: 2013/317/ЕС: Решение на Съвета от 21 юни 2013 година за отмяна на Решение 2009/591/ЕО относно наличието на прекомерен дефицит в Латвия

26.6.2013   
            
            
               BG
            
            
               Официален вестник на Европейския съюз
            
            
               L 173/48
            
         РЕШЕНИЕ НА СЪВЕТА
   от 21 юни 2013 година
   за отмяна на Решение 2009/591/ЕО относно наличието на прекомерен дефицит в Латвия
   (2013/317/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комисия,
   като има предвид, че:
   
               (1)
            
            
               На 7 юли 2009 г., след препоръка на Комисията по член 104, параграф 6 от Договора за създаване на Европейската общност (ДЕО), Съветът реши с Решение 2009/591/ЕО (1), че в Латвия е налице прекомерен дефицит. Съветът отбеляза, че през 2008 г. дефицитът по консолидирания държавен бюджет е достигнал 4,0 % от БВП, т.е. надхвърлил е определената в Договора референтна стойност от 3 % от БВП, а брутният консолидиран държавен дълг е 19,5 % от БВП, значително под определената в Договора референтна стойност от 60 % (2).
            
         
               (2)
            
            
               На 7 юли 2009 г. в съответствие с член 104, параграф 7 от ДЕО и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (3) по препоръка на Комисията Съветът отправи препоръка към Латвия за прекратяване на състоянието на прекомерен бюджетен дефицит до края 2012 г. Препоръката бе публично оповестена.
            
         
               (3)
            
            
               В съответствие с член 4 от приложения към Договорите Протокол относно процедурата при прекомерен дефицит Комисията предоставя данните за изпълнението на процедурата. Като част от прилагането на посочения протокол държавите членки следва да предоставят данни за бюджетния си дефицит и държавния си дълг, както и за други свързани с тях показатели два пъти годишно, а именно до 1 април и до 1 октомври, в съответствие с член 3 от Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (4).
            
         
               (4)
            
            
               Когато преценява дали дадено решение за наличие на прекомерен дефицит трябва да се отмени, Съветът трябва да вземе решение въз основа на предоставените данни. Освен това дадено решение за наличие на прекомерен дефицит следва да се отмени само ако прогнозите на службите на Комисията сочат, че дефицитът няма да превиши прага от 3 % от БВП в рамките на прогнозния период.
            
         
               (5)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след изпращането от Латвия на данните до 1 април 2013 г., и въз основа на прогнозата на службите на Комисията от пролетта на 2013 г., се налагат следните заключения:
               
                           —
                        
                        
                           След високите дефицити по консолидирания държавен бюджет през 2009 и 2010 г. (съответно 9,8 % и 8,1 % от БВП), които отчасти се дължаха на мерките за стабилизиране на финансовия сектор, дефицитът започна бързо да намалява през 2011 г., когато достигна 3,6 % от БВП. Това подобрение бе постигнато в резултат на значимата и широкообхватна фискална консолидация, извършена през 2009 — 2011 г. в рамките на плана за икономически мерки, съчетан с подкрепа за платежния баланс, както и поради подобряващите се условия на икономическия цикъл; изпълнението на плана за икономически мерки бе успешно завършено през януари 2012 г. През 2012 г. дефицитът по консолидирания държавен бюджет намаля допълнително до 1,2 % от БВП, като по този начин бе надхвърлена целта за дефицит от 2,1 % от БВП съгласно Програмата за конвергенция за периода 2012—2016 г.; този резултат е също така много под референтната стойност от 3 % от БВП съгласно Договора. От приходната страна на бюджета това се дължеше на благоприятните условия на икономическия цикъл и повишаването на ефикасността на данъчната система, докато прирастът на разходите остана много по-нисък от растежа на номиналния БВП. В резултат на това през 2012 г. делът на бюджетните приходи в БВП нарасна с ¼ процентен пункт, докато делът на бюджетните разходи намаля с 2 процентни пункта.
                        
                     
                           —
                        
                        
                           Програмата за конвергенция за периода 2012—2016 г. предвижда номиналният дефицит да възлезе на 1,1 % от БВП през 2013 г. и след това да се стабилизира на равнище 0,9 % от БВП до 2016 г. Според прогнозата на службите на Комисията от пролетта на 2013 г. дефицитът по консолидирания държавен бюджет ще остане като цяло непроменен през 2013 г. (на равнище 1,2 % от БВП) и ще намалее до 0,9 % от БВП през 2014 г., оставайки много под референтната стойност от 3 % от БВП.
                        
                     
                           —
                        
                        
                           Консолидираният държавен дълг бе в размер на 40,7 % от БВП през 2012 г. Според прогнозата на службите на Комисията от пролетта на 2013 г. брутният консолидиран държавен дълг ще нарасне до 43,2 % от БВП през 2013 г., тъй като правителството събира активи за предстоящите големи плащания по дълга през 2014 — 2015 г. Очаква се дългът да намалее отново до около 40 % от БВП през 2014 г., когато бъдат извършени тези плащания.
                        
                     
         
               (6)
            
            
               Съветът напомня, че от 2013 г. — годината след корекцията на прекомерния дефицит — Латвия следва да гарантира спазването на изискванията на предпазната част на Пакта за стабилност и растеж, в т.ч. индикативния размер на разходите.
            
         
               (7)
            
            
               Съгласно член 126, параграф 12 от Договора за функционирането на Европейския съюз решението на Съвета за наличието на прекомерен дефицит трябва да се отмени, когато по мнение на Съвета прекомерният дефицит в съответната държава членка е бил коригиран.
            
         
               (8)
            
            
               Съветът смята, че прекомерният дефицит в Латвия е бил коригиран и поради това Решение 2009/591/ЕО следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   От направената цялостна оценка следва, че състоянието на прекомерен дефицит в Латвия е коригирано.
   Член 2
   Решение 2009/591/ЕО се отменя.
   Член 3
   Адресат на настоящото решение е Република Латвия.
   
      Съставено в Люксембург на 21 юни 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 202, 4.8.2009 г., стр. 50.
   
      (2)  След приемането на решение 2009/591/ЕО данните за дефицита по консолидирания държавен бюджет и за консолидирания държавен дълг за 2008 г. бяха коригирани — съответно на 4,2% и 19,8% от БВП.
   
      (3)  ОВ L 209, 2.8.1997 г., стр. 6.
   
      (4)  ОВ L 145, 10.6.2009 г., стр. 1.